На основу Закона о контроли државне помоћи („Службени гласник РС“ број 51/2009), члана 95. Уредбе о правилима за доделу државне помоћи („службени гласник РС“ број 13/10, 100/11, 91/12, 37/13, 97/13 и 119/14), члана 68. Статута општине Владичин Хан („Службени гласник Пчињског округа", број 21/08 и 8/09 и „Службени гласник Града Врања“, број 11/2013), члана 30. Одлуке о Општинском већу Општине Владичин Хан („Службени гласник Пчињског округа", бр. 23/08) и члана 51. Пословника Општинског већа Општине Владичин Хан („Службени гласник Града Врања“ број 40/13), Општинско веће Општине Владичин Хан на седници одржаној дана 26.10.2016. године, донело је:

**ОДЛУКУ О УСЛОВИМА ЗА ДОДЕЛУ СРЕДСТАВА**

**ПО ОСНОВУ „De minimis“ ДРЖАВНЕ ПОМОЋИ**

**ПРЕДУЗЕТНИЦИМА, МИКРО И МАЛИМ ПРАВНИМ ЛИЦИМА ЗА**
**РЕФУНДИРАЊЕ ТРОШКОВА НАБАВКЕ МАШИНА И/ИЛИ ОПРЕМЕ**
**у 2016. години**

Члан 1.

Општина Владичин Хан додељује бесповратна средства у укупном износу од 4.400.000,00 динара, обезбеђена Одлуком о буџету Општине Владичин Хан за 2016. годину у оквиру Програма 3 –Локални економски развој, Прогрaмска активност 1501- 0005 –пројекат подстицања запошљавања,позиција 186, економска класификација групе 4541-текуће субвенције приватним предузећима.

Апсолутна испуњеност услова из ове Одлуке за доделу средстава представља основ за добијање de minimis државне помоћи.

Члан 2.
**НАМЕНА СРЕДСТАВА**

 Средства су намењена за рефундацију трошкова набавке машина и/или опреме ради осавремењивања процеса производње, стабилизације производње, инвестирања у нова и савремена средства за рад и производњу у циљу развоја привреде и предузетништва на територији Општине Владичин Хан задржавања постојећих и отварања нових радних места а све у циљу повећања стопе запослености односно смањења стопе незапослености на територији Општине.

Средства се одобравају за:

А) Рефундацију трошкова набавке машина и/или опреме која је купљена у 2016. години, а најкасније до дана објављивања ове Одлуке.

Рефундирани износ се одобрава на основу рачуна/отпремнице и извода рачуна из пословне банке о плаћању истог.

Б) Рефундација трошкова закупа.

 Рефундирани износ се одобрава на основу рачуна/фактуре, уговора о закупу и извода рачуна из пословне банке о плаћању истог.

**Члан 3.**

**ВИСИНА СРЕДСТАВА**

 Средства се у оба случаја одобравају у висини од најмање 500.000,00 динара до највише 3.000.000,00 динара (са ПДВ).
 Износ одобрених средстава може бити и мањи од износа тражених средстава и обухвата ПДВ.

**Члан 4.**

**УСЛОВИ ЗА УЧЕШЋЕ НА КОНКУРСУ**

 Право на „de minimis“ државну помоћ имају предузетници, микро и мала правна лица (у даљем тексту: подносиоци пријаве) ради унапређења своје делатности, јачања конкурентности и капацитета и повећања броја радника под следећим условима:

• да су регистровани пре расписивања Конкурса и имају седиште на територије Општине Владичин Хан;
• да су позитивно пословали у 2014 и 2015. години;
• да уредно уплаћују обавезе јавних прихода;
• да нису користили средства по овом основу у 2013, 2014. и 2015.години односно да је укупан износ коришћене „де минимис“ државне помоћи у претходне две пословне године мањи од 23,000.000,00 динара.

Подносиоц пријаве може се обрати Општини за државну помоћ са највише једном пријавом.

**Члан 5.**

**ДОКУМЕНТАЦИЈА КОЈА СЕ ПОДНОСИ:**

1) Попуњен образац пријаве за доделу средстава по основу „Де минимис“ државне помоћи са изјавом о тачности;

2) А) Рачун за купљену машину и/или опрему и извод рачуна из банке о плаћању истог;

 Б) Предрачун или понуда добављача или предуговор са продавцем машине и/или опреме;

3) Потписана и оверена писмена изјава о примљеним de minimis државним помоћима у претходне две пословне године;

4) Извод о регистрацији привредног субјекта из АПР (оригинал или фотокопија);

5) Извод из збирне пореске пријаве поднете приликом последњег обрачуна и исплате зарада запослених

6) Уверење надлежне организационе јединице пореске управе да је подносилац пријаве измирио све доспеле обавезе јавних прихода закључно са 31. децембром 2015. године;

7) 1 - Привредни субјекти који воде пословне књиге по систему двојног књиговодства –фотокопија финансијског извештаја за статистичку сврху за 2015. годину који је предат Агенцији за привредне регистре (АПР),
2 - Привредни субјекти који воде пословне књиге по систему простог књиговодства – копија биланса успеха за 2015. годину (Образац БУ) оверен од стране надлежне пореске управе,
3 - Паушални порески обвезници – фотокопија обрасца КПО, потврда од пословне банке о промету на рачуну у 2015. години и фотокопија Решења на порез од прихода од самосталне делатности;

8) Потписана и оверена писмена изјава Учесника конкурса да има запослену особу/е са инвалидитетом и Решење о процењеној радној способности које издаје Национална служба за запошњавање (ако Учесник конкурса има запослену особу/е са инвалидитетом).

**Члан 6.**

**СРЕДСТВА ОБЕЗБЕЂЕЊА**

 Подносиоц Пријаве којем средства буду одобрена дужан је да приликом потписивања уговора са Општином доставити меницу са овером из банке и меничним овлашћењем.Доставља се једна меница на сваких 500.000,00 динара одобрене државне помоћи. Вредност достављеног финансијског обезбеђења је једнака вредности одобрене државне помоћи.

**Члан 7.**

**ДОНОШЕЊЕ ОДЛУКЕ**

 Одлуку о додели средстава доноси Општинско веће Општине Владичин Хан на образложени предлог комисије.

 Подносиоц Пријаве којем су додељена средства, закључиће уговор са Општином којим ће бити регулисана међусобна права и обавезе, као и начин правдања одобрених средстава.

 Предности приликом одлучивања имају подносиоци:

• који обављају производну делатност;
\* који се у поступку пријављивања обавезују на додатно запошљавање радника
• који запошљавају особе са инвалидитетом

\* Који се нађу у стању изненадне потребе за државном помоћи услед настанка догађаја од негативног утицаја на пословање а који нису могли бити предвиђени на начин који омогућава њихову благовремену амортизацију.

**Члан 8.**

**НАЧИН ПОДНОШЕЊА ПРИЈАВА**

Пријаве се подносе искључиво на Пријавном обрасцу који је саставни део ове Одлуке и који се може преузети на сајту Општине Владичин Хан [www.vladicinhan.org.rs](http://www.vladicinhan.org.rs), и са припадајућом документацијом, достављају у затвореној коверти на адресу: Oпштина Владичин Хан, Светосавска 1, 17510 Владичин Хан , са назнаком на лицу коверте: „Не отварати – пријава за доделу средстава по основу „De minimis“ државне помоћи предузетницима, микро и малим правним лицима", поштом или лично преко писарнице Општинске управе Владичин Хан.

 Рок за подношење пријаве је до утрошка средстава опредељених у члану 1. Ове одлуке а најкасније до 30.11.2016.године.

 Неблаговремене и некомплетне пријаве неће се разматрати.

**Члан 9.**

**СТУПАЊЕ НА СНАГУ**

 Одлука ступа на снагу даном објављивања на огласној табли Општинске управе и званичном сајту Општине.

**Члан 10.**

**УПУТСТВО**

 Упутство у вези са Подношењем пријава саставни је део ове Одлуке и налази се на сајту Општине а додатне информације могу се добити радним даном и у Општинској управи, на број телефона 017/473-500.

**ОПШТИНСКО ВЕЋЕ ОПШТИНЕ ВЛАДИЧИН ХАН**

**БРОЈ: 06-114/5/2016-01**

  **П Р Е Д С Е Д Н И К,**

 **Горан Младеновић**